google/wiki40b huggingface dataset:
Fuglehuken

Fuglehuken er den nordligste spissen av Prins Karls Forland, vest av Spitsbergen på Svalbard.
Innenfor Fuglehuken ligger Fuglehukfjellet som er hekkeplass for mange av Svalbards arktiske fuglearter.
Det automatiserte Fuglehuken radiofyr benyttes til flynavigasjon for arktiske ruter.
Desimaltall

Desimalskilletegn

Desimalskilletegnet er det tegnet som brukes for å skille heltallsdelen og fraksjonsdelen av et desimaltall. I Skandinavia (inkludert Norge) og  en mengde andre land brukes «,» (komma), mens i USA, Storbritannia og andre engelskspråklige land brukes «.» (punktum). Desimaltallet som skrives «49,90» i Skandinavia skrives altså «49.90» i engelskspråklige land. (I disse landene brukes komma til å skille tusengrupper i tall, der vi bruker punktum eller mellomrom i Skandinavia.) I noen fagmiljø og beslektet høyskoleundervisning i Norge brukes punktum som desimalskilletegn.

Nøyaktighet

Desimaltall kan ikke brukes til å beskrive alle reelle tall, men brukes likevel ofte som en tilnærming eller avrunding fordi de er enkle å forstå. Nøyaktigheten ved slik avrunding bestemmes av antallet desimaler i det avrundete desimaltallet. Det kan være så mange desimaler du vil i et tall.
For eksempel kan ikke 1/3 skrives som et desimaltall, men det kan avrundes til et desimaltall med en gitt nøyaktighet. For å oppnå en nøyaktighet på 0,01 trengs 2 desimaler bak desimalskilletegnet, og tilnærmingen blir 0,33. Generelt trengs N desimaler for å oppnå en nøyaktighet på 10⁻ᴺ.
Marco Bode

Landslaget

Han deltok i flere internasjonale turneringer for Tyskland. Han ble europamester i fotball i 1996.
Baixiang

Baixiang (kinesisk: 柏乡县; pinyin: Bǎixiāng Xiàn) er et fylke i provinsen Hebei i Folkerepublikken Kina. Det ligger under byprefekturet Xingtai.
Fylket hadde 174 691 innbyggere i 1999.
Møtet mellom Ludvig XIV og Filip IV på Île des Faisans

Motiv

Maleriet skildrer møtet mellom kongene Ludvig XIV av Frankrike og Filip IV av Spania den 7 juni 1659 i en paviljong på Île des Faisans i elven Bidassoa, på grensen mellom Frankrike og Spania. Den spanske monarken gir her sin datter til den franske kongen. Under møtet ble også Pyreneene-traktaten underskrevet for å sette en ende på Tredveårskrigen. På den franske siden til venstre ses foruten kongen i rødt, bak ham broren Filip I av Orléans, til venstre for ham enkedronningen Anna og kardinal Jules Raymond Mazarin.
På den spanske siden ses foruten kongen i sort og gull bak ham datteren Maria Theresia, bærende et smaragd- og diamantsmykke i håret fra den franske kongen. Til høyre for henne Gaspar de Guzmán, comte d'Olivares, og bak infantaen maleren Diego Velázquez som hadde dekorert den spanske del av møtepaviljongen.

Om bildet

Maleriet er en kopi i mindre utgave av et forlegg til et gobelin av Henri Testelin til Versailles, og befinner seg i Musée de Tessé i Le Mans. Det samme motivet ses også i en annen utgave av Ludvig XIVs hoffmaler Charles Le Brun.
Gammeldalsrud

Gammeldalsrud gravplass ligger på Trautskogen i Nord-Odal kommune.
Gammeldalsrud gravplass ble etablert i 1878, da Hagajordet gravplass ble oversvømt og ubruklig. Gravplassen ble erstattet av Trautskogen kapell i 1932. 
Veien til Gammeldalsrud er skiltet, og det står i dag et identisk klokketårn fra tiden gravplassen ble brukt på stedet. Gravene sees som markerte hauger i terrenget. Alle navnene til de 113 personene som ble begravet her står på en oppslagstavle i klokketårnet.
Effingham County gasskraftverk

Effingham County gasskraftverk er et varmekraftverk i Effingham County i Georgia, USA. Anlegget har en installert produksjonskapasitet på 544 MW, fordelt på 3 like store turbiner. Operatør er energiselskapet CAMS Mackinaw Power Operation Co. 
Kraftverket stod ferdig utbygd i 2003. Brenselkilden er naturgass, bare subsidiært brukes  fyringsolje.
Indre konkyliepiercing

Risiko

Denne piercingen reduserer lyden som føres inn i øret. Desto større hull, desto mer redusert blir lyden.

Smykket

Under legetiden til piercingen er det vanlig at man bruker en rett barbell som Piercingsmykke. Senere har man vanligvis en ballukkingsring med større diameter enn i andre piercinger. De er ofte 12g eller 14g eller større. Når piercingen har grodd til kan man også bruke vanlige øredobber. Noen bruker også labretknott i denne piercingen.
Clinch River kullkraftverk

Clinch River kullkraftverk er et kullkraftverk nær Cleveland, beliggende vest i delstaten Virginia i det østlige USA. Det har en installert produksjonskapasitet på 713 MW, fordelt på 3 like store blokker / turbiner. Operatør er Appalachian Power Co, som eies av American Electric Power.
Anlegget ble bygget ut i årene 1958–1961. Brenselkilden er bitumenøst kull.
Utslippene av CO2 i 2006 var totalt 3.794.172 tonn.
Absolute Music 33

Absolute Music 33 er det 33. samlealbumet i den norske Absolute Music-serien og ble utgitt i 2000.
R. Kelly

Karrière

Han har opptrådt siden seint i 1980-årene, og debuterte med gruppa Public Announcement og albumet Born into the '90s i 1992. Året etter lanserte han soloalbumet 12 Play, som hadde sanger som «Sex Me (Pt. 1)», «Your Body's Callin» og hiten «Bump N' Grind».
Ifølge Recording Industry Association of America (RIAA) er Kelly en av de mestselgende artistene i USA. Hans andre soloalbum, R. Kelly, solgte fem millioner eksemplarer, med singler som You Remind Me of Something, I Can't Sleep (Baby If I). I 1995 ble han låtskriver for R&B gruppa Changing Faces og popartisten Janet Jackson. Han produserte også remixen av Jacksons 1994 superhit «Any Time, Any Place». Kelly samarbeidet også med Michael Jackson som låtskriver og co-produsent på singelen You Are Not Alone. 
I 1996 kom hiten «I Believe I Can Fly». Sangen gikk rett inn på andreplass på Topp 100-lista i USA og som nummer én på britiske hitlister. I 1998 mottok Kelly tre Grammy-priser for «I Believe I Can Fly», beste R&B-sang, beste mannlige R&B-vokalist, og beste sang fra et soundtrack. Samme år kom Kellys tredje albumet, R, som ble en stor suksess og blant annet inneholdt sangen «I'm Your Angel», en duett med Celine Dion som toppet den amerikanske topp 100-lista i seks uker. Albumet R mottok åtte ganger platina av RIAA.
I 2002 kom The Best of Two Worlds-albumet der Kelly samarbeidet med Jay-Z; albumet gikk inn på andreplass på popalbumlistene i USA. I 2013 kom albumet Black Panties, etterfulgt av The Buffet i 2015 og 12 Nights of Christmas i 2016.
I 2012 ble selvbiografien Soulacoaster: The Diary of Me utgitt, skrevet av Kelly og David Ritz.

Privatliv

Kelly ble født i Chicago i 1967, som tredje barn i en søskenflokk på fire. Moren oppdro barna alene, ettersom Kellys far var stort sett fraværende. Kelly sang i kirkekoret fra han var åtte, og var tidlig interessert i musikk og basketball. 
I 1994 hjalp han det unge R&B-talentet Aaliyah med sitt debutalbum, Age Ain't Nothing But a Number, som solgte to ganger til platina med singler som «Back and Forth» og «At Your Best». Samme år, etter å ha forfalsket den da 15 år gamle Aaliyas fødselsattest, giftet Kelly seg med henne. I 1995 avslørte Vibe Magazine giftermålet og det ble kjent ugyldig. I 1996 giftet han seg med bakgrunnsdanseren sin, Andrea Lee, og sammen fikk de tre barn. I 2005 ble han ilagt besøksforbud etter at han skal ha fysisk mishandlet henne. De ble skilt i 2009, men hun beholdt etternavnet Kelly som hun tok da de ble gift.
Kelly har gjentatte ganger blitt anklaget for seksualforbrytelser, der de mest alvorlige anklagene har dreid seg om ekteskapet med Aaliyah i 1994, påstander fra 2002 om en video som skal vise Kelly urinere på en mindreårig jente, og påstander fra 2017 om at Kelly holder unge kvinner fanget i en form for kult.
11. juli 2019 ble Kelly arrestert, anklaget for blant annet menneskehandel. I retten 16. juli sa han seg ikke skyldig i de i alt 13 tiltalepunktene. Han ble nektet løslatelse mot kausjon.
Denis Calvaert

Denis Calvaert eller Denys Calvaert (Antwerpens «Liste over Kunstnere» eller «Liggeren» (1556-157) har oppført hans navn som Caluwaert) (født 1540 i Antwerpen, Belgia, død 17. mars 1619 i Bologna, Italia) var en flamsk maler av landskap og religiøse motiver.

Liv og virke

Han bodde for det meste i Italia hvor han var kjent som Il Fiammingo (Flamlenderen). Calvaert bedrev grundige studier av arkitektur, anatomi og historie. Han var overordentlig nøyaktig når det kom til perspektiv. Hans koloritt er fyldig og rik, hans utførelse elegant og nøyaktig, og, selv om det finnes en besværlig stillhet i hans skikkelsers bevegelser og en akademisk manierisme i hans komposisjon, var han langt foran sine rivaler i komposisjon og kolorering. Hans hovedverker kan ses i Bologna, Firenze, St. Petersburg, Parma og Caen, og det har blitt laget etsninger av mange av hans malerier. Han hengav seg til sin kunst, og var svært respektert i Bologna.
Etter å ha studert landskapsmaleri en tid i sin fødeby, studerte han først under Christiaen van Queecborn.
Deretter reiste han til Bologna, hvor han arbeidet under Prospero Fontana. Hans malerier viser flamsk manierisme og ser ut til å være en italieners verk. Fra Bologna dro han til Roma i 1527, hvor han assisterte Lorenzo Sabbatini i hans arbeider i det pavelige palasset i Vatikanstaten.
Han vendte tilbake til Bologna og grunnla et akademi. Han hadde et antall prominente unge lærlinger, innbefattet Guido Reni, Giovanni Battista Bertusio, Francesco Albani og Domenichino. Men disse ble snart lokket til seg av Annibale Carracci, som ville få dem til å utføre prominente oppdrag i Roma. Vicenzio Gotti og Giacomo Semenza arbeidet også i hans akademi, men dro senere for å arbeide med Guido Reni. Vincenzo Spisanelli og Gabriello Ferrantini var også blant de som jobbet i akademiet.
Calvaert ble respektert av sine kollegaer, Ludovico Carracci, lederen av det rivaliserende arbeidsverkstedet, var tilstede i hans begravelse og tok med ham alle sine elever. Hans verker er særlig beundret for sin komposisjon og koloreringen de utstråler.
Et av hans mesterverker, «St. Mikael», finnes i Bologna, og de fleste av hans verker finnes i nasjonalmuséet i Bologna.
Tahini

Tahini (arabisk طحينة ), (芝麻醤, pinyin: zhimajiang), (japansk: ねりごま, nerigoma)  eller sesammasse er en masse som består av malte sesamfrø. Massen brukes i matlagning. Tahinien lages i Midtøsten av avskallede, lettristede frø. Østasiatisk sesammasse lages av frø med skallet på.
Tahini er en av hovedingrediensene i hummus bi tahini og andre retter fra Midtøsten, og selges fersk eller tørket.
Sesammasse brukes også i en del kinesiske, koreanske og japanske retter, blant annet i enkelte varianter av retter fra Szechuan som Dan dan nudler.

Etymologi

Tahini er opprinnelig et arabisk ord som har funnet innpass som lånord blant annet i engelsk. طحينة IPA: [tˁaħiːnah], mer nøyaktig ṭaḥīnīa طحينية, er avledet fra roten طحن tˁ-ħ-n som i verbform betyr «å male», den samme roten som for «mel», طحين IPA: [tˁaħiːn].

Historikk

Tahini er nevnt som en av ingrediensene i Hummus Kasa, en oppskrift som finnes i en arabisk kokebok fra det 13. århundre kalt Kitab Wasf al-Atima al-Mutada.

Bruk

Tahinimasse brukes i mange ulike retter. Sauser basert på tahini er vanlige i arabiske og israelske restauranter som en birett. Vanligvis er da tahinimasse spedd ut med vann og tilføyd sitronsaft, salt og hvitløk. Tahinisaus er en populær smakstilsetning for kjøtt og grønnsaker i retter fra Midtøsten. Den kan også være en av hovedingrediensene i supper. Som pålegg kan den brukes på lignende vis som peanøttsmør, selv om smak og tekstur er nokså ulike.
I Tyrkia sees ofte tahini blandet pekmez på frokostbordet, spesielt om vinteren.
I Irak og noen av landene i gulfen blandes tahinimasse med daddelsirup (rub) i en søt dessert som vanligvis spises med brød til.
Tahini er dessuten hovedingrediensen i middelhavsvarianten av halva.
Pillebrett

Pillebrett
ble brukt ved manuell fremstilling av piller i apotek.
Legemidlet (pulverisert droge, kjemikalier etc) måtte først blandes ut i en masse som egnet seg til å trille piller.
I følge den norske farmakopé fra 1939 er piller laget av «en plastisk masse, har kuleform og inneholder de foreskrevne legemidler i doserte mengder.
Vekten av en pille bør ikke overstige 0,25 g.
Granula er små piller som veier inntil 0,05 g».
Som hjelpestoffer var det tillatt å bruke vann, spiritus, glycerin, glycerinsalve, sukker, arabisk gummi, agar, gjærpreparater, magnesia, kaolin, altearot, lakrisrot, lakrisekstrakt, ullfett, kakaosmør og flytende glukose.
Det var en kunst å lage en velegnet pillemasse!
Å trille pillerPillebrettet er laget av tre med to løse jernplate inndelt i 25 – 50 halvkuleformede render. Det er forskjellig størrelse på oversiden og undersiden så den kan snus etter hvor store pillene skal bli. Den ene jernplaten ligger støtt på brettet og det må trilles ut en helt jevntykk «pølse» av pillemassen som passer nøyaktig i lengden på pillebrettet. Man bruker en trespatel til dette.
Så brukes den andre jernplaten til å trille «pølsen» forsiktig med økende trykk til «pølsen» er gjennomskåret og pillene kommer trillende ut. De må gjerne avrundes og strøs med litt melis eller lycopodium. Til det brukes sirkulerende håndbevegelser med en rotundifikator som er en rund, flat dreiet treskive med fremspringende kant av omtrent pillens halve høyde.
Farmakopeens krav til piller
Dersom det i piller skulle være med stoffer som sølvnitrat, kalomel, kaliumpermanganat og lignende stoffer som lett kan spaltes av organiske bindemidler, skulle en benytte en blanding av 3,5 g kaolin, 1,75 g tørret natriumsulfat og den vannmengde som var nødvendig til 100 piller.
Ble det forskrevet balsamer, eteriske – eller fete oljer og lignende som bestanddeler av piller, kunne man som bindemiddel nytte den nødvendige mengde gult voks eller en blanding av gult voks og ullfett. Man måtte passe på at pillene ikke ble unødvendig store.
Hvis det var påkrevet og ikke noe annet var forskrevet, ble pillene strødd med lycopodium (heksemel, sporer fra bregner) eller talkum. Til dette kunne man bruke en rotundifikator.
(Lycopodium måtte ikke brukes i piller som skulle hjelpe mot hoste eller som inneholdt stoffer som spaltes av organiske stoffer).
Overtrukne (obductae eller drasjerte) piller ble overtrukket med et tynt lag sukker, kakao, bladsølv eller tolubalsam oppløst i spiritus. Hvis det var forskrevet «pilulae obductae enterosolubile», ble de overtrukket med et stoff som beskyttet mot magesaftens syre så de ikke ble oppløst før de kom i tynntarmen.
Piller måtte oppbevares i tette glass.
Farmakopøen hadde krav til pillenes oppløsningshastighet og fremstillingsnøyaktighet.
Piller brukes ikke mer, de ble avløst av gelatinkapsler og tabletter.
Litt. Den norske farmakopø Oslo 1939; 314.
Pharmacopoea nordica addendum. 1975; 768.II
Jermstad A og Schou A. Lærebog i teknisk farmaci. København 1951; 549.
Thorleif Bjøntegaard

Gårdbruker

Som ung gikk han på Jønsberg landbruksskole 1905–06. 
Han var gårdbruker på gården Nordre Bjøntegaard (eller Helges), som han overtok etter mora i 1909 (faren forsvant i 1898), og overlot til dattera Birgit. 
Han anla elektrisk kornmølle på gården i 1917. 
Bjøntegaard var lotteier ved Sølensjøen og deltok i Sølensjøfisket. Han skrev artikkelen «Om sikfisket» i oppslagsverket Jakt og fiske.
Han samarbeidet med Jens Løken og K. Ellevold om etableringen av Rendalen renselskap omkring 1920, og ble i 1961 tildelt den første viltstellprisen fra NJFF for dette arbeidet. Han skrev flere artikler om dette arbeidet i NJFFs tidsskrift Meddelelser fra Norsk Jæger- og Fisker-Forening: «Reinbestanden i Østerdalsfjellene på østsiden av Glommen» (1921), «Reinflokken i Rendalsfjellene» (1924), «Reinen i Rendalssølen» (1929) og «Reinstammen i Rendalsfjellene» (1937). 
Han hadde noen tillitsverv i Glommen skogeierforening, blant annet som foreningens representant i styret for Glommen tømmermåling 1927–39. Han var også formann i Nord-Østerdal skogforening 1920–30. Fra 1939 til 1953 var han ansatt i Glommen tømmermåling som distriktssjef. Som representant for skogeierne var han part i skogarbeiderkonfliktene omkring 1930, med fagforeningslederen Knut Vardenær Brøten som motpart.

Samfunnsengasjert

Han satt i kommunestyret fra 1914, og var varaordfører 1914–1919 mens Martin Hornseth var ordfører. Han var også lensmann i Rendalen 1945–47. Han var fylkesstyremedlem i Hedmark Høyre 1920–22, 1930–36 og 1948–50.
Bjøntegaard var medlem av Høyfjellskommisjonen fra 1918 til 1953. Han var medlem av Jaktlovkomiteen av 1937, som i 1939 la fram en innstilling som dannet grunnlag for Jaktloven av 1951. Han var også medlem av et nytt lovutvalg oppnevnt av Riksjegermesteren i 1940.
Han var aktivt engasjert i skyttersport, jakt, fiske og friluftsliv. Han var invitert medlem av Den Norske Turistforening, og skrev artikkelen «Fiske, fangst og jakt» i Den norske turistforenings årbok 1949, hvor temaet var «Østerdalene».
Han var områdesjef i Hjemmefronten fra 1943 til 1944.
Han var den første i Rendalen som eide en bil. Sammen med Johs. Myrberg og Melkior Undseth bidro han til utgivelsen av Bulls bygdebok. Han utga boka En del av mine opplevelser og erindringer i 1958. 
En minnestøtte over ham er reist ved Stonga i rendalsfjellene.
Livets Spil

Livets Spil er et drama av forfatteren Knut Hamsun. Det ble utgitt i 1896 i København av Det Nordiske Forlag. Stykket fikk sin uroppførelse på Christiania Theater 4. desember 1896.
Livets Spil er annen del i en trilogi, der første del er Ved Rigets Port og siste del Aftenrøde. Slutningsspil. Trilogien var åpningsforestilling da Oslo Nye Teater åpnet 26. februar 1929.
William Tyndale

William Tyndale (født ca. 1484 i North Nibley ved Gloucester i England, død 6. oktober 1536 i Vilvoorde nær Brussel) var en prest fra England som ble kjent for å oversette Bibelen til engelsk og for at han for det ble en martyr.

Liv og virke

Det er lite man vet om hans fødsel og tidlige liv. Han ble utdannet til prest og arbeidet ved universitetene i Oxford og Cambridge. Han kjente til gresk og latin, og senere hebraisk. Tidlig ble han påvirket av reformasjonen. Han kritiserte den katolske kirke på mange områder. 
Han søkte biskop Cuthbert Tunstall om tillatelse til å oversette Bibelen. Biskopen, som ønsket å stå i et godt forhold til kongen og kirken, nektet ham det. Likevel gikk han i gang med arbeidet. Det førte til at han opplevde at trykkeriene ble utsatt for razziaer og at noen av de tidlige utgivelsene av NT ble brent. Tunstall gikk sterkt inn for å støtte motstanden mot oversettelsen.
Tyndale drog til Tyskland og siden til Antwerpen. Han og hans medarbeidere fortsatte arbeidet med oversetting og trykking, og han fikk smuglet eksemplarer inn i England. Han skrev også bøker hvor han gikk imot kirkens lære. Til sist ble han kjent med en person som forrådte ham. Han ble tatt til fange og til sist henrettet ved kvelning og deretter brent på bål. 
Ikke så lenge etterpå ble Bibelen i hans oversettelse allikevel anerkjent i England, og den var en viktig inspirasjonskilde til King James Version omkring hundre år senere.
San Lawrenz

San Lawrenz (engelsk: Saint Lawrence) er en landsby på øya Gozo, Malta. Navnet er avledet fra Lawrence av Roma, som er landsbyens skytshelgen. Naturreservatet Fungus Rock er en del av byen. Det er kjent for det berømte Azure-Window landemerke.
Øst-Holstein

Geografi

Distriktet består av Wagrien-halvøya mellom Lübeckbukta og Kielbukta, øya Fehmarn, den østlige delen av region kalt «Holsteinische Schweiz» (Holsteinske Sveits) og de nordlige forstedene av Lübeck. 
Holsteinske Sveits er et område med et stort antall innsjøer og skogkledde åser, et landskap som fortsetter til distriktet Plön. Bungsberg er det høyeste punktet i Schleswig-Holstein, selv om toppen ikke ligger mer enn 168 meter over havet. Øya Fehmarn er den tredje største øya i Tyskland. Siden 1963 har Fehmarn og fastlandet vært forbundet med en buebro.

Historie

Distriktet ble grunnlagt i 1970 etter en sammenslåing mellom de tidligere kretsene Eutin og Oldenburg kretser. Disse distriktene har ulik historisk bakgrunn:
Eutin ble styrt fra Lübeck. I 1803 ble det en eksklave av Hertugdømmet Oldenburg (som ikke har noe å gjøre med den holsteinske byen Oldenburg in Holstein). I 1937 ble området overført til Preussen, og ble det prøyssiske distriktet Eutin.
Regionen Oldenburg har en del av Hertugdømmet Holstein. I 1864 ble Holstein underlagt Preussen, som ike etterpå etablerte distriktet Oldenburg.
Live at the Louisiana Hayride

Live at the Louisiana Hayride er et samlealbum med Elvis Presley, utgitt i 29. april 2003.
Podrutsjnik

Podrutsjnik (russisk: Подручник, uttale: Padrutsjnik) er en liten bønnepute, en gang brukt av alle i den ortodokse kirken i Russland, men som nå kun brukes av de gammeltroende.
Podrutsjnikens sider er omtrent 40 cm lange. Dens eneste funksjon er å holde den troendes hode og hender rene ved bøyninger til marken. Dette er fordi hånden som gjør korstegnet ikke burde være uren. Under gudstjenestene legger de troende podrutsjniken foran seg slik at de legger hender og hode på den når de gjør en bøyning til marken, og derved beskyttes hånd og hode, fra skitt og støv på bakken.
Wenche Myhres filmografi

Wenche Myhres filmografi består av filmer og TV-opptredener.
Sudan (region)

Sudan er i vid forstand et savanneområde som krysser Afrika på tvers fra den sørliege grense av Sahara til områder med tropisk regnskog ved ekvator. Avledet av dette kommer landnavnene Sudan og Sør-Sudan, som har territorier i store deler av områdets østre deler. 
Ordet er fraå arabisk bilâd as-sûdân (البلاد السودان), de svartes land, og har dpm regionsnavn vært i bruk i det minste fra 1100-tallet. Tidligere ble det i det minste bruk om negrene.
Sudanregionen ligger mellom breddegradene 8° og 16° nord. Den strekker seg over 5.500 km fra Kapp Verde og Mali i vest til Det etiopiske høylandet i øst. I nord markerer Sahel-området, med sin tørrere savanne, en overgang til Saharaørkenen. I sør møter regionen de vestafrikanske skogene og Kongoelven. 
Regionen har en nedbørsmengde på mellom 250 mm i nord og 1500 mm i sør. Den har en tydelig, ofte langvarig tørketid. Klimaet er som regel varmt hele året, de varmeste månedene er juni til september.
Vegetasjonen i Sudanregionen er i stor grad savanne, store grassletter, i tillegg til savanneskog, områder med høyt gress og lave trær og halvørken.
Tonic

Tonic er en kullsyreholdig leskedrikk (brus) smaksatt med kinin.
Tonic ble opprinnelig produsert som medisin mot malaria, og var først kun kullsyreholdig vann blandet med kinin. I dag inneholder de fleste typer tonic kun en liten mengde kinin, som ikke er stor nok til å ha noen medisinsk effekt. Dermed er dagens tonic mindre bitter enn den opprinnelige, samtidig som den ofte er tilsatt søtningsstoffer i tillegg. Tonic brukes i mange cocktails, spesielt ginbaserte drikker, som for eksempel gin og tonic. Tonic med tilsatt smak av sitron eller lime er som regel kjent som bitter lemon eller bitter lime.
Eems gasskraftverk

Eems gasskraftverk er et gasskraftverk ved Groningen i det nordlige Nederland. Det har en installert produksjonskapasitet på 2767 MW fordelt på seks turbiner à 341 MW, én turbin à 590 MW, og en toppturbin på 131 MW. Anlegget ble ferdig i 1975–1996. Brenselstypen er naturgass. Operatøren er energiselskapet Electrabel.
De totale CO2-utslippene i 2008 var ca. 4 323 000 tonn, i tråd med dette årets kvote.